Sokoj - Organizacija muzičkih autora Srbije
<s>Sokoj - Organizacija muzičkih autora Srbije je neprofitna organizacija, čija je delatnost kolektivno ostvarivanje prava autora muzike i drugih nosilaca prava na teritoriji Republike Srbije.</s><s>Sokoj štiti muzički repertoar oko 10.000 domaćih autora i nosilaca autorskog prava i repertoar 2.000.000 inostranih autora.</s><s>Svoju delatnost obavlja na osnovu dozvole dobijene od Zavoda za intelektualnu svojinu Republike Srbije, upisom u registar Agencije za privredne registre i Zakona o autorskom i srodnim pravima.</s><s>Član je Međunarodne konfederacije društava autora i kompozitora CISAC i Međunarodnog biroa društava za zaštitu prava snimanja i prava mehaničke reprodukcije BIEM.</s><s>Brend SOKOJ je ranije označavao "Savez organizacija kompozitora Jugoslavije" pre preregistracije u današnji naziv.</s>

<s>Sokoj obavlja dve grupe poslova:
 Izdaje korisnicima muzike dozvole za javno izvođenje i emitovanje muzičkih dela i za njihovo izdavanje ili umnožavanje na nosače zvuka;
 Prikuplja odgovarajuću autorsku naknadu od korisnika muzičkih dela: raspodeljuje i isplaćuje autorske honorare (tantijeme) autorima i drugim nosiocima autorskih prava u Srbiji i inostranstvu.</s>

<s>Delatnost Sokoja</s>

<s>Sokoj obavlja delatnost kolektivnog ostvarivanja autorskih imovinskih prava:
 pravo na beleženje ili umnožavanje;
 pravo stavljanja primeraka dela u promet;
 pravo davanja primeraka dela u zakup;
 pravo izvođenja;
 pravo predstavljanja;
 pravo prenošenja izvođenja ili predstavljanja;
 pravo emitovanja;
 pravo reemitovanja;
 pravo na javno saopštavanje, uključujući i interaktivno činjenje dela dostupnim javnosti;
 pravo javnog saopštavanja dela sa nosača zvuka ili slike;
 pravo na posebnu naknadu od uvoza, odnosno prodaje tehničkih uređaja i praznih nosača zvuka, slike i teksta za kole se opravdano može pretpostaviti da će biti korišćeni za takvo umnožavanje;
 pravo na naknadu za davanje na poslugu.</s>

<s>Na osnovu bilateralnih ugovora Sokoja sa inostranim autorskim društvima, Sokoj štiti i autorska prava inostranih autora na teritoriji Republike Srbije.</s>

<s>Organi Sokoja</s>

<s>Skupština 
Skupština je najviši organ Sokoja i čine je svi članovi Sokoja.</s><s>Zbog velikog broja članova, po principu predstavljanja, svake godine, na osnovu kriterijuma predviđenih Statutom, Upravni odbor utvrđuje sastav aktuelnog saziva Skupštine.</s>

<s>Upravni odbor 
Upravni odbor upravlja radom Sokoja u skladu sa odlukama Skupštine.</s><s>Aktuelni saziv Skupštine, iz svog sastava, bira 13 članova Upravnog odbora.</s><s>U sastavu Upravnog odbora mora biti postignuta adekvatna žanrovska zastupljenost.</s><s>Mandat članova Upravnog odbora traje 4 godine od trenutka izbora, s tim da se članstvo ograničava na najviše dve uzastopna mandata.</s><s>Upravni odbor ima predsednika i jednog ili više podpredsednika Upravnog odbora.</s>

<s>Direktor 
Rukovodi radom Stručne službe Sokoja.</s><s>Organizuje proces rada i vodi poslovanje Sokoja u okviru obavljanja delatnosti Sokoja, a u skladu sa odlukama Skupštine i Upravnog odbora.</s><s>Direktora imenuje i razrešava Upravni odbor i za svoj rad odgovoran je Upravnom odboru.</s><s>Mandat direktora traje 4 godine, uz mogućnost ponovnih izbora.</s>

<s>Nadzorni odbor
Nadzorni odbor je organ upravljanja, koji prati i kontroliše rad Sokoja.</s><s>Aktuelni saziv Skupštine, iz svog sastava, bira 5 članova Nadzornog odbora.</s><s>Sastav i ovog organa upravljanja Sokoja mora biti takav da postigne adekvatnu zastupljenost žanrova.</s><s>Mandat članova traje 4 godine od trenutka izbora, s tim da se članstvo ograničava na najviše dva uzastopna mandata.</s><s>Predsednik rukovodi radom Nadzornog odbora.</s>

<s>Savet autora
Savet autora je stalno stručno radno telo Skupštine Sokoja, koje ima kontrolnu i regulatornu funkciju u vezi sa primenom Plana raspodele.</s><s>Skupština imenuje 9 članova Saveta autora, a koji iz svog sastava biraju predsednika ovog stručnog tela.</s><s>Sastav članova mora biti takav da se postigne adekvatna žanrovska zastupljenost.</s>

<s>Finansijsko poslovanje 
Sokoj je neprofitna organizacija, što znači da po odbitku stvarnih troškova poslovanja, sva prikupljena autorska naknada od korisnika muzike raspodeljuju se kako domaćim tako i inostranim autorima čija se muzika emituje na teritoriji Republike Srbije.</s><s>Od prikupljene autorske naknade, svake godine određuje se procentualni iznos koji se odbija za kulturna i socijalna davanja.</s><s>Navedena sredstva čine poseban Fond za kulturna i socijalna davanja.</s>

<s>Fond za kulturna davanja 
Sredstva fonda su namenjena stimulisanju, unapređenju i promovisanju muzičkog stvaralaštva domaćih autora, svih žanrova, koji su zaštitu svojih dela poverili Sokoju.</s><s>Sredstvima fonda, na osnovu javnog konkursa, pomažu se projekti iz oblasti: muzičkog stvaralaštva, koncertnog izvođenja, muzičkih manifestacija i muzičko izdavačke delatnosti.</s>

<s>Fond za socijalna davanja 
Sredstva ovoga fonda namenjena su za unapređenje penzijskog, zdravstvenog i socijalnog statusa članova Sokoja.</s><s>Pravo na pomoć iz ovog fonda, u vidu novčane naknade, ima svaki član nakon pet godina članstva u Sokoju, pod uslovima koji su određeni Pravilnikom.</s>

<s>Međunarodna saradnja 
Sokoj ima zaključen 101 bilateralni ugovor sa inostranim autorskim društvima o međusobnom zastupanju na bazi reciprociteta, po osnovu javnog izvođenja i emitovanja muzičkih dela (59), kao i po osnovu mehaničke reprodukcije (42) i na osnovu njih, na teritoriji Srbije, Sokoj zastupa celokupan muzički repertoar, odnosno preko 2.000.000 inostranih muzičkih autora.</s><s>Sokoj je, od 1956. godine, član Međunarodne konfederacije društava autora i kompozitora CISAC, sa sedištem u Parizu - asocijacije koja okuplja 225 organiziacija za zaštitu prava autora iz 118 zemalja.</s><s>Od 1959. godine Sokoj je član Međunarodnog biroa za zaštitu prava snimanja putem sredstava mehaničke reprodukcije BIEM, čije je sedište takođe u Parizu.</s>

<s>Istorijat 
U skladu sa Bernskom konvencijom, po uzoru na odgovarajuće propise nemačkog, austrijskog i švajcarskog zakonodavstva, 1929. godine usvojen je jugoslovenski Zakon o autorskom pravu.</s><s>Već sledeće godine, Jugoslavija je postala potpisnica Bernske konvencije.</s>

<s>Sedam godina kasnije, 1937. godine osnovano je Udruženje jugoslovenskih muzičkih autora (UJMA), koje je imalo tri poslovnice: u Beogradu, Zagrebu i Ljubljani.</s><s>Udruženje je zastupalo brojne autore.</s><s>Pored domaćih, štitili su se i inostrani autori tadašnjih udruženja evropskih zemalja - KODA (Danska), TEOSTO (Finska), BUMA (Holandija), ZAIKS (Poljska), STIMA (Švedska)...</s>

<s>Nakon Drugog svetskog rata, donet je novi Zakon o autorskom pravu.</s><s>Uredbom Vlade Federativne Republike Jugoslavije, osnovan je Zavod za autorskopravno posredništvo, kao državne ustanove, čija je delatnost obuhvatala zaštitu svih vrsta autorskih prava.</s>

<s>Početkom 50-tih godina Zavod je ukinut, a poslovi autorskopravnog zastupanja i posredovanja preneti su na saveze i udruženja autora.</s><s>U periodu nepostojanja pravnog kontinuiteta i nedostatka sudske prakse u oblasti zaštite autorskih prava, kao i izvesnih neslaganja između odredbi Bernske konvencije i jugoslovenskog zakona, osnovan je SAKOJ, Savez kompozitora Jugoslavije.</s>

<s>12. i 13. februara 1950. godine na prvom Kongresu SAKOJ-a, održanom u Beogradu, izabran je Stevan Hristić za predsednika i dr. Oskar Danon za generalnog sekretara.</s><s>Među brojnim postavljenim ciljevima, SAKOJ je trebalo da napravi analizu muzičkog života u zemlji, program promovisanja muzike jugoslovenskih autora u zemlji i inostranstvu i da uspostavi odnose sa inostranim društvima za zaštitu autorskih prava.</s><s>Sredinom šezdesetih godina sprovode se brojne organizacione promene i SAKOJ - Savez kompozitora Jugoslavije prerasta u SOKOJ - Savez organizacija kompozitora Jugoslavije.</s>

<s>Sedamdesetih godina SOKOJ je pretrpeo strukturalne promene, kao posledica ustavnih promena.</s><s>SOKOJ je funkcionisao kao koordinator svih udruženja kompozitora Jugoslavije, po delegatskom sistemu.</s><s>Kako bi održao korak u tehnološkom razvoju u oblasti ubiranja, raspodele i isplate autorskih honorara, SOKOJ je blisko sarađivao i imao potpunu profesionalnu pomoć od inostranih autorskih društava - SUISA, AKM i GEMA.</s>

<s>Tragični događaji devedesetih godina i dezintegracija Jugoslavije dovele su do nastanka novih nezavisnih država.</s><s>Kao posledica, zaštita prava autora sa teritorije bivših jugoslovenskih republika, preneta je na novonastala društva za zaštitu autorskih prava.</s>

<s>Nakon dvehiljadite godine Sokoj je uspeo da prevaziđe posledice nastale decenijskim teškim poslovnim periodom i da uspostavi redovno obavljanje svoje delatnosti.</s>

<s>2005. godine Sokoj je odlikovan Ordenom Vuka Karadžića trećeg stepena za izuzetne zasluge u uspostavljanju i razvijanju sistema autorsko pravne zaštite na muzičkim delima svih žanrova, kao i zasluge u promociji kulturnih vrednosti.</s>

<s>2006. godine akronim SOKOJ prerasta u ime Sokoj.</s><s>Današnji pun naziv je Sokoj - Organizacija muzičkih autora Srbije.</s>

<s>Reference 
 www.sokoj.rs</s>

<s>Srpske organizacije
Neprofitne organizacije
Nevladine organizacije u Srbiji</s>

